**Leksiýa 2. Ulag ulgamynda demir ýol ulagyň orny**

 2.1. Demir ýol ulagyň tehniki-ulanyş aýratynlygy.

 2.2. Dünýä ulag ulgamynda demir ýol ulagyň orny.

 2.3.Türkmenistanda demir ýol ulagy ösdürmek meselesi.

 2.1. Önümçiligiň barha ösmegi ulag ulgamyň işiniň yzygider artmagyna getirýär. Ulag ulgamyň öňünde ýük hem-de ýolagçy gatnatmagyň artyşyny az çykdajy bilen özleşdirmek maksat edilip goýulmalydyr. Ulag ulgamynda bolup geçýän ylmy-tehniki ösüş köp sanly meseleleri çözmekde kuwwatly serişde bolup durýar. Ol, esasan hem, demir ýollaryň mundan buýanky elektrikleşdirilmeginde, has kuwwatly hem-de häzirki zaman çekiji serişdeleriň ulanyşa girizilmeginde aýdyň ýüze çykýar. Häzirki wagtda demir ýol ulagynda daşamagyň esasy göwrümi teplowoz hem-de elektrowoz arkaly amala aşyrylýar. Arzan elektroenergiýanyň bar ýerinde elektrowoz ýük akymyň uly hem-de çalt artýan, kyn ugrynda ýokary netije berýär.

 Ýurduň ulag ulgamynda demir ýol ulagy häzirki wagtda, gelejekde hem, baş ähmiýete eýe bolmagynda galýar. Beýleki ulag görnüşleri bilen özara gatnaşykda bolmak bilen demir ýol ulagy halk hojalygyň wajyp ulag-ykdysady gatnaşyklaryna hyzmat edýär. Demir ýol ulagy ýylyň ähli möwsüminde hem hereketiň yzygiderligi, ýokary tizligi, ýük hem-de ýolagçy akymy köpçülikleýin özleşdirmäge bolan ukyby, daşamanyň özüne düşýän pes gymmaty bilen tapawutlanýar. Bu artykmaçlyklar demir ýol ulagy etrapiçre we etrapara ugurda ýükiň ähli görnüşini daşamakda, şäher etek, ýerli we uzak aralykda ýolagçy gatnatmakda köptaraplaýyn bolmagyna mümkinçilik berýär.

 Demir ýol ulagyň tehniki-ulanyş aýratynlygyna şu aşakdakylar degişlidir:

1. daşamanyň köpçülikleýinligi hem-de demir ýolyň ýokary geçirijilik ukyby (ýylda iki ýolly ugurda 80-90 mln t, bir ýolly ugurda 20-30 mln t ýük);
2. köpçülikleýin ýük hem-de ýolagçy gatnatmakda ýokary tizlikden peýdalanmak mümkinçiligi;
3. ýer üstüniň islendik gury ýer çäginde demir ýollary gurmak mümkinçiligi;
4. ýylyň pasylyna, gije-gündizligine, klimatik şerte garamazdan daşamanyň yzygiderligi;
5. iri kärhanalaryň arasynda göni gatnawy ýola goýmak mümkinçiligi;
6. suw ulagy bilen deňeşdireniňde daşama ýoluň 20% gysga bolmagy;
7. daşamanyň deňeşdirme ýokary bolmadyk özüne düşýän gymmaty.

Demir ýol ulagyň ýetmezçiligi hökmünde şu aşakdakylary görkezmek bolar:

1. gurluşlaryň köp maýa goýum talap edijiligi;
2. köp metal talap edijiligi (1 km ýola 200 t metal gerek bolýar);
3. ulag hyzmatyň hiliniň pes derejesi;
4. turbageçiriji, deňiz, howa ulaglara seredende demir ýol ulagyň zähmeti has köp talap edýänligi (daşamada demir ýoluň 1km-de 14 adam meşgul).

 Demir ýol ulagy ýük hem-de ýolagçy gatnatmakda 500 km-den uzak aralykda has netijeliligi bilen tapawutlanýar. Awtomobil ulagyndan tapawutlylykda demir ýol ulagy deňeşdirme pes çykdajy bilen birwagtda köpsanly ýük hem-de ýolagçy alyp gitmäge ukyplydyr. Howa ulagy bilen deňeşdireniňde demir ýol ulagy klimat şerte az garaşlydyr.

 2.2. Demir ýol ulagy ýylyň ähli möwsüminde hereketiň yzygiderligi, ýokary tizlik, ýük hem-de ýolagçy akymy özleşdirme mümkinçiligi bilen tapawutlanýar. Bu artykmaçlyklar demir ýol ulagy etrapiçre we etrapara ugurda ýükiň ähli görnüşini daşamakda, şäher etek, ýerli we uzak aralykda ýolagçy gatnatmakda ulanmaga mümkinçilik berýär. Uzak (500 km-den ýokary) hem-de orta (100-500 km) aralyga ýük daşamak esasan demir ýol ulagyň üsti bilen amala aşyrylýar.

 Demir ýol ulagy ýük (deňiz ulagyndan soň) hem-de ýolagçy dolanyşygynda (awtomobil ulagyndan soň) ikinji orny eýeleýär. Dünýä demir ýol toruň uzynlygy 1,2 mln km töweregidir. Dünýäde has uzyn demir ýol tora uly meýdan-çäkli ýurtlar bolan ABŞ (240 müň km), Kanada (90 müň km), Rossiýa (86 müň km), Hindistan (61 müň km), Hytaý (53 müň km), Germaniýa, Awstraliýa, Argentina, Fransiýa, Braziliýa eýedir. Bu ýurtlaryň paýyna dünýä demir ýollaryň ýaryndan gowragy düşýär. Demir ýollaryň has gür tory Belgiýa, Şweýsariýa (1000 km2200 km ýol) degişlidir. Rossiýada bu görkeziji her 1000 km2-e 5,1 km-e, Ukrainada – 26,7 km-e, Belarussiýada – 27,7 km-e, Latwiýada - 36 km-e, Özbegistanda – 7,9 km-e, Gazagystanda – 5,3 km-e deňdir. Elektrikleşdirilen demir ýollaryň uzynlygy boýunça Rossiýa (47%), Germaniýa, Fransiýa, Hindistan, Hytaý öňdedir. ABŞ-ň demir ýollarynda işiň 90 %-ni teplowoz amal edýär. Ýaponiýada we G.b. Ýewropa ýurtlarynda demir ýollarda elektrik çekijileriň paýy takmynan 50 %-e deňdir (Şweýsariýada 100 %, Şwesiýada – 65 %, Italiýada, Awstriýada, Fransiýada, Ispaniýada - 30 %). D.g. Amerika we G.b. Ýewropa ýurtlary demir ýollar bilen has gowy üpjündir, Afrikanyň we Aziýanyň käbir ýurtlarynda bolsa demir ýollar entegem ýokdur.

 Ýük dolanyşygy boýunça ABŞ, Hytaý, Rossiýa, ýolagçy dolanyşygynda bolsa Ýaponiýa (395 mlrd ýol.-km), Hytaý (354 mlrd ýol.-km), Hindistan (320 mlrd ýol.-km), Rossiýa (192 mlrd ýol.-km), Germaniýa (60 mlrd ýol.-km) dünýäde öňdeligi eýeleýär. Has ösen ýurtlarda (ABŞ, Ýaponiýa, FRG, Fransiýa) ýokary tizlikli (200 km/sag ýokary) demir ýollaryň gurulýar. Ýokary tizlikli demir ýol tory Ýaponiýada («Sinkansen»), Fransiýada («TŽB»), Germaniýada («Inter Kontinental», «Inter Siti»), ABŞ-da emele geldi. Bu ýollarda iň ýokary - 500 km/sag tizlik görkezildi. Dünýä halklaryň arasynda ykdysady gatnaşygy we ösüşi ýola goýmaga uly mümkinçiligi bolan Stambul bilen Singapury birleşdirjek Transaziýa (14 müň km), Transkanada (4,9 müň km), Transamerika (3 müň km) demir ýollary gurulýar.

 Dünýä ýurtlary, sebitleri boýunça demir ýol ulagyň ösüş derejesi meňzeş däldir. Dünýä boýunça, esasan hem ösen ýurtlarda, demir ýol toruň uzynlygy kemelýär. Demir ýollar ösýän hem-de meýdan-çägi uly (Rossiýa, HHR we beýl.) ýurtlarda uly depginde gurulýar. Ýük daşamakda ABŞ, Kanada ýaly ýurtlarda demir ýol we awtomobil ulaglaryň paýy deňleşdi, G.d. Ýewropa we GDA ýurtlarynda bolsa demir ýol ulagyň paýy entegem ýokarydyr. Demir ýollar dünýäniň dürli ýurtlarynda tigirleriñ arasyndaky giñlige görä tapawutlanýar. Relsleriñ içki gyranlarynyñ arasy bilen hasaplanýan tigirleriñ giñligi GDA ýurtlarynda we Finlýandiýada 1520 mm, Ýewropa ýurtlarynda, şeýle hem, Kanadada we ABŞ-da 1435 mm, Günorta Amerikanyñ köp ýurtlarynda, Hindistanda, Ispaniýada we Portugaliýada 1600, 1667 we 1676 mm. Beýleki käbir ýurtlarda Ýewropa ölçegi (1435 mm) bilen birlikde has dar – 750 mm çenli giñlikdäki demir ýoldan peýdalanylýar. Afrika, Aziýa we Awstraliýa ýurtlary dürli giñlikdäki demir ýollardan peýdalanýarlar. Ýaponiýada esasy demir ýol tory 1067 mm, täze gurulýan ýokary tizlikli demir ýollar – 1435 mm-dir.

 2.3.Ýurdumyzyň ykdysadyýetini ösdürmekde demir ýollar uly ähmiýete eýedir. Häzirki wagtda Türkmenistanyň demir ýollarynyň umumy uzynlygy 4 müň km-den ýokary bolup, içerki ýükiň 4%, ýolagçy gatnatmagyň 7% demir ýol ulagyň paýyna düşýär (2008ỳ). Türkmenistanyň ulag ulgamynda iň irki döredilen hem-de häzirki wagtda esasy ulag görnüşleriň biri demir ýol ulagydyr. Ilkinji demir ýol 1880-nji ýylda Krasnowodsk (Türkmenbaşy) şäherinden gurlyp başlanyp 1885-nji ýylda Aşgabada, 1886-njy ýylda bolsa Çärjewe (Türkmenabada) bardy. Amyderýanyň üstünden ilkinji agaç köpri 1888-nji ýylda guruldy. Ol 1901-nji ýylda metal köpri bilen çylşyryldy. Bu demir ýoluň uzynlygy Türkmenbaşy şäherinden Özbegistanyň araçägine çenli (Farap etraby) 1171 kilometrdir. Ýoluň Mary-Serhetabat şahasy 315 km bolup, ol 1887-1889-njy ýyllarda guruldy. 1947-1953-nji ýyllarda uzynlygy 627 km bolan Türkmenabat-Goňrat (Özbegistan) demir ýoly guruldy. Bulardan başgada gysga aralyga birnäçe demir ýollar guruldy. Olar Balkanabat-Wyşka, Mukry-Gowurdak, Tahýadaş-Köneürgenç demir ýollarydyr. Umuman, Garaşsyzlyk döwrümize, ýagny, 1991-nji ýyla çenli Türkmenistanyň demir ýollarynyň uzynlygy 2120 km deňdi.

 Türkmenistan Garaşsyzlygyny alandan soň demir ýol ulagy ösdürmäge uly üns berýär. Garaşsyzlyk ýyllarynda sebit we halkara derejeli, şol sanda dünýä bazara çykmagy üpjün edýän transmilli ulag geçelgeleri guruldy. 1996-njy ýylda ulanyşa tabşyrylan Tejen-Sarahs-Maşat (308 km) demir ýoluň 132 km-i biziň ýurdumyzyň çäginden geçýär. Bu ýoluň gurulmagy ýeke bir Türkmenistan üçin bähbitli bolman, eýsem, Merkezi Aziýa döwletleri üçin hem bähbitlidir. Olar bu ýol arkaly açyk deňze çykma mümkinçiligi 1000 km-e çenli gysgaldýar. Häzirki wagtda bu ýoluň diňe Türkmenistan üçin üstaşyr tölegden girdeji ýylda 30 mln. $ barabardyr. Tejen-Sarahs-Maşat halkara demir ýoluň kuwwaty häzirki wagtda gije-gündizde 30 wagon ýüke ýetdi. Bu demir ýol arkaly ýylyň dowamynda 2,5 mln. t ỳük daşalỳar. Bu halkara taslama Transaziýa ýoluny döretmekde esasy çatryk bolup durýar. Transaziýa demir ýoluň “altyn halkasy” hasaplanýan Tejen-Sarahs-Maşat demir ýoly Merkezi Aziýa döwletlerini Ýewropa bilen baglanyşdyrýan möhüm ähmiýetli tranzit geçelgä öwrüldi. Türkmenistan bu ýol arkaly Pars aýlaga göni çykmaga mümkinçilik gazandy. Tejen-Sarahs-Maşat halkara demir ýoly Eýranyň Maşat-Baft içerki demir ýol ulgamyna birigip, Eýranyň Pars aýlagyndaky deňiz duralgasy bolan Bender-Abbasa gelýär. 1993-nji ýylda Artyk-Lýuftabat (3 km) demir ýoly işe girizildi.

 1999-njy ýylda uzynlygy 215 km bolan Türkmenabat-Atamyrat demir ýoly guruldy. Bu demir ýol şahasy Lebap welaýatynyň bäş etrap merkezini Türkmenabat hem-de paýtagtymyz Aşgabat bilen birikdirýär. Bu demir ýol Amyderýanyň çep kenarynyň tebigy, sosial we ykdysady mümkinçiliklerini özleşdirmäge amatly şert döretdi. 2009-njy ýylda strategiki taýdan möhüm bolan Atamyrat bilen Kerkiçi aralygynda Amyderýanyň üstünden uzynlygy 1414 metr bolan demir ýol köprüsi ulanylmaga berildi. Köpriniň gurulmagy netijesinde demir ýol derýanyň sag kenaryna geçip ýurdumyzyň bütewi demir ýol halkasyna birikdi. Amyderýanyň üstünden gurlan köpri Köýtendag sebitinde demir ýol gatnawy Türkmenistanyň çäginde ýola goýmaga, ýoly ep-esli gysgaltmaga hem-de harajaty azaltmaga mümkinçilik berdi. Täze strategik ulag geçelgäniň Lebap welaýatynyň, şeýle hem tutuş Türkmenistanyň sosial-ykdysady ösüşi üçin ägirt uly ähmiýeti bar. Çünki Amyderýanyň sag kenary ägirt uly uglewodorod, dag-mineral serişdelere, gazylyp alynýan peýdaly magdanlaryň täsin ýatagyna baýdyr. Demir ýol köpriniň gurulmagy bu ummasyz baýlygy senagat taýdan özleşdirmegi çaltlandyrar we beýleki döwletler bilen netijeli söwda-ykdysady hyzmatdaşlyk etmäge ýardam eder. 2009-njy ýylda uzynlygy 26 km bolan Kelif-Garlyk demir ýol şahasy guruldy. Bu demir ýol şahasy sebitiň tebigy baýlygyny netijeli özleşdirmäge ýardam berer.

 2006-njy ýylda Aşgabat-Garagum-Daşoguz demir ýoly işe girizildi. Onuň uzynlygy 540 km bolup, ýoluň ugrunda 20 sany stansiýa we razýezd ýerleşýär. Aşgabat-Garagum-Daşoguz demir ýoluň gurulmagy ýurduň içinde netijeli ýük hem-de ýolagçy gatnatmaga, goňşy döwletler bilen dürli ugur boýunça gatnaşygy ösdürmäge ýardam eder. Bu ýol GDA-nyň düzümine girýän ýurtlar bilen syýasy, ykdysady we sosial gatnaşyklary çaltlandyrmaga, üstaşyr ugurlary has amatly etmäge, syýahatçylygy ösdürmäge, Garagum çölündäki tebigy baýlyklary özleşdirmäge mümkinçilik berer.

 2007-nji ỳylda Türkmenistanyň çäginde 697,5 km, Eỳranyň çäginde 80 km, Gazagystanyň çäginde 130 km uzynlyga eýe boljak “Demirgazyk-Günorta” (900 km) transmilli demir ỳoly gurlup başlandy hem-de 2014-nji ýylda ulanmaga berildi. Bu ỳol Ỳewropa, Pars aỳlaga has gysga ỳoly üpjün eder. Täze “Demirgazyk-Günorta” transmilli halkara demir ỳoly, Tejen-Sarahs-Maşat halkara demir ýoluň işini has ỳeňilleşdirer. Transmilli ”Demirgazyk-Günorta” demir ỳol magistraly Türkmenistanda YÖB-niň gatnaşmagynda amala aşyrylan möhüm taslamalaryň biridir. Ol Ỳewropanyň we Aziỳanyň ulag ulgamlaryny birleşdirer.

 Gelejekde Balkanabat-Etrek, Atamyrat-Tagtabazar, Tagtabazar-Sarahs demir ýollary gurmak meýilleşdirilýär. Türkmenbaşy-Garabogaz demir ýoluň gurulmagy bolsa Türkmenistany goňşy Gazagystan bilen birikdirer.